**מכללת קיי**

**סילבוס הרחבת הסמכה משולבת תרבות יהודית וישראלית והוראת התנ"ך.**

**תיאור כללי של הסילבוס**

הקדמה:

תוכנית הרחבת ההסמכה המשולבת המפורטת בזאת מבוססת על התוכנית שאושרה לשנת הלימודים תשע"ט-תש"ף, ומותאמת לקול הקורא המעודכן ולתכנית הלימודים במקרא שהופצה בחודש אפריל 2018.

אנו במכללת קיי מאמינים כי תוכנית זו תקנה למורים את הכלים הנדרשים להוראת התנ"ך, להוראת התרבות היהודית-ישראלית ולהוראה הוליסטית של שני הנושאים יחד.

לתפיסתנו, כפי שהיא באה לידי במסלול הלימודים למורי תנ"ך, יש לארוג יחדיו את לימודי המקרא עם לימודי ספרות חז"ל, פרשנות ימי הביניים, ספרות העת החדשה ואף אומנות ושירה בנות זמננו.

בתוכנית זו ישולבו תכנים שונים אשר יפורטו להלן, אשר יקנו למורים המשתלמים ידע רחב היקף על המקרא והתפתחותו ועל תרבותו של העם היהודי מימי בית ראשון ועד ימינו אנו.

הלימודים יתקיימו בימי שלישי אחרי הצהריים. בכל יום לימודים יתקיימו חמישה שיעורים בני 45 דקות. סה"כ שלוש שעות וארבעים וחמש דקות בכל יום לימודים. סה"כ יתקיימו 34 ימי לימודים בשנה, ובסך הכול =127.5 שעות.

בנוסף יתקיימו כל שנה שלושה ימי סיור בני עשר שעות כל אחד (סה"כ 30 שעות), ושלושה ימי לימוד או ימי עיון מרוכזים בני שמונה שעות וחצי (סה"כ 25.5 שעות). שלושת ימי הלימוד המרוכזים בצירוף שלושת ימי הסיור יארכו 55.5 שעות, וישלימו את סך השעות השנתי בתוכנית על 180 שעות אקדמיות. תוכנית הלימוד כולה, כאמור, תהיה בת 360 שעות אקדמיות אשר יפרסו על פני שנתיים אקדמיות.

בתום כל שנה יכתבו המשתתפים עבודת גמר אשר תכיל מרכיבים עיוניים ומרכיבים דידקטיים ויישומיים. דרכי ההערכה בכל קורס וקורס תפורטנה בהמשך.

שכר הלימוד יעמוד על 6,000 ₪ לכל שנת לימוד ועלות חד פעמית של 450 ₪ בעבור הרישום. בסה"כ תעמוד העלות לכל משתלם ע"ס של 12,450 ₪ (לפני החזר שכ"ל).

**ידע אורייני בתרבות יהודית-ישראלית**

חלק זה בהכשרה כולל:

1. קורס אחד על חז"ל ויצירתם.
2. קורס מבוא המציג את רצף היצירה היהודית לדורותיה.
3. קורס אחד על חכמי ימי הביניים (מצ"ב שני קורסים אפשריים, נשמח לדון בנושא).
4. קורס אחד על יצירה ציונית וישראלית.

**חז"ל וספרותם//אריאל רם פסטרנק**

תקופת חז"ל שמתחילה בהגדרה ההיסטורית הגסה מאוד עם חורבן בית המקדש היא תקופה משמעותית מאוד בעיצובה של הדת, התרבות והלאומיות היהודית. על מנת להכיר את התקופה ומאפייניה נבחן את הקשר בין חז"ל לפרושים שקדמו להם. האם מדובר ביחס של מהפכה או המשכיות. נבחן את ההשפעה של התחזקות הנצרות והתקבלותה באימפריה הרומית (התקופה הביזנטית). כל זאת באמצעות מדרשים וסוגיות מן המשנה התלמוד והמדרשים. המטרה של החלק הזה היא להכשיר את המשתלמים להבין לעומק את ההקשר ההיסטורי, חברתי, תרבותי ומדיני שבו פעלו חז"ל. להבין את עומק החידוש והנועזות ולהבין מבחינה פוליטית וספרותית את היצירה החז"לית ואת המפעל הענק הזה.

דרך ההערכה בקורס זה: עבודה.

**היצירה היהודית לתולדותיה//נבו שמעון ועקנין**

קורס זה עוקב אחר היצירה היהודית מראשיתה, קרי מימי בית ראשון ואולי מעט לפניו, ועד ליצירות בנות זמננו. במסגרת הקורס יושם דגש על הרצף הכרונולוגי הכולל את חורבן שני בתי המקדש, תקופת חז"ל היצירה הגלותית בארץ ישראל, במזרח ובאשכנז, ספרות ההשכלה וספרות מודרנית, בדגש על ספרות הקרובה בתכניה למקרא ולמדרשי חז"ל.

 מטרתו של קורס זה להתוות לתלמידים את דרך התפתחות היצירה היהודית-ישראלית מחד גיסא, ולעמוד על הקשרים הפנימיים בין החיבורים השונים מאידך גיסא. במסגרת הקורס ישולבו תכנים מכל התקופות תוך בחינת הדומה והשונה ביניהם.

דרך ההערכה בקורס זה: עבודה.

**חכמי המזרח מימי הביניים ועד העת החדשה//אוריה לזר או דוד ביטון**

הכרת חכמי המזרח ופסיקותיהם ובניית המודל המזרחי מסורתי כמודל אפשרי כלל ישראלי בין ימינו בנוסף יילמד כאן הפיוט. חכמי המזרח אשר לא זכו להכרה מלאה בשנות המדינה זוכים עתה לעדנה. במקומות רבים שמם עולה בהקשרים של סובלנות דתית ולכן הם יכולים לשמש, אולי, מודל לימינו? הרב עובדיה יוסף, הרב יוסף קארו, הרמב"ם, הרי"ף, רבנו חננאל, הרב יוסף משאש, הרב שלום משאש, ר' דוד בוזגלו, הרב אליעזר טולידנו, הרב חיים רפאל שושנה, הרב חלפון הכוהן ועוד מאות רבות. מה הייתה שיטתם המדרשית, ההלכתית ודרך החיים שהתוו.

דרך ההערכה בקורס זה: עבודה.

**חכמי ימי הביניים והגותם//דליה עמארה או דוד ביטון**

בימי הביניים פעלו חכמים יהודים רבים אשר קידמו את המורשת של העת העתיקה – מקרא, משנה תלמוד וספרות ימי הבית השני – לעבר השלב היהודי הבא. מבחינה הלכתית נוצר בתקופה זו הז'אנר החדש שכונה שו"ת – שאלות ותשובות Q/A. בפן המדרשי נוספו מדרשים מאוחרים כגון: פרקי דרבי אליעזר, תנא דבי אליהו ומדרשי תנחומא שמשמרים טקסטים מוקדמים. כמו כן החל ז'אנר חדש של פרשנות מקרא מקוצרת בעיקר על ידי רס"ג ורש"י. פועלם של חכמי ימי הביניים בארץ ישראל, בבבל, באירופה ובצפון אפריקה הוא משמעותי ויש ללמדו את המורים למד היטב. הז'אנרים השונים והמגוונים מצריכים למעשה שני סמסטרים על מנת להכיר את פעלם, בין הרבנים ניתן למצוא את: רס"ג, רמב"ם, איבן עזרא, רד"ק, אברבנאל, ר' יוסף אבן כספי, רש"י, רשב"ם, רמב"ן, רי"ף, רבנו ניסים, רא"ש, ר' יוסף קארו, ועוד רבים אחרים וטובים אשר יצרו כאמור בכמה שדות מחקר ויצירה.

דרך ההערכה בקורס זה: עבודה.

**יצירה ציונית וישראלית// טרם נקבע**

קורס זה עוקב אחרי היצירה הציונית והישראלית שזמנה ממאה ועשרים השנים האחרונות. היצירה כוללת שירה, פרוזה, ציורים, הצגות וסרטים. הערגה לארץ ישראל, חוויות העולים, כור ההיתוך, התרבות הישראלית, איחוד ירושלים ומלחמת לבנון הראשונה, ביאליק ואריק איינשטיין. כל אלו ישזרו יחדיו למערכי שיעור מרתקים וחווייתיים כאחד.

במסגרת השיעורים ידונו השינויים בחברה ובתרבות כפי שאלו באים לידי ביטוי ביצירות השונות שילמדו. מטרתו של קורס זה היא לעמוד על היצירה הציונית מראשיתה ועד ימינו, לבחון את המדיומים השונים בהם השתמשו היוצרים ולעמוד על התפתחות היצירה מראשיתה ועד ימינו.

דרך ההערכה בקורס זה: פרזנטציות.

**ידע אורייני במקרא**

**הסיפור המקראי //אריאל רם פסטרנק**

הסיפור המקראי הוא כנראה הסוגה המקראית המוכרת ביותר לכל בוגר ובוגרת של מערכת החינוך בישראל. סיפורי הבריאה, סיפורי האבות, סיפור יציאת מצרים, תיאור מסעותיהם של בני ישראל במדבר, תיאור כיבושי יהושע וסיפור ירושת הכיסא של דוד המתאר את מאבק הירושה בין בניו של דוד המלך הם רק כמה מבין הסיפורים המוכרים בתנ"ך השגורים בכל פה.

בדומה לכלל 'שבעים פנים לתורה' גם לסיפור המקראי פנים רבות. יחסי הדמות הראשית והדמויות המשניות, דמות המספר, חלוקת הסיפור לתמונות , פרשנות חז"ל ופרשנותם של חכמי ימי הביניים, סיפורי בבואה המדברים זה עם זה, השימוש שעשה המחבר באמצעים סגנוניים שונים, מן המילה המנחה ועד התקבולת, ועוד.

במסגרת הקורס יבחנו וילמדו מגוון סיפורים בשיטות שונות ובהן האינטרפרטציה הכוליית שפיתח מאיר וייס. רוצה לומר, לימוד הסיפור ינוע מן המילה הבודדת ועד לסיפור בשלמותו, תוך התייחסות לסיפורים מקבילים המופיעים בתנ"ך ומחוצה לו, לפרשנותם של חז"ל ופרשנותם של חוקרים בני ימי כמו צבי אדר, שמעון בר אפרת, יאירה אמית, אוריאל סימון, מרטין בובר, יאיר זקוביץ, אלכסנדר רופא וחוקרים נוספים.

הסיפורים שילמדו יהיו מספר בראשית והם תואמים לרשימה המופיעה בתוכנית הלימודים החדשה לקדם יסודי ויסודי. הבחירה בסיפורים אלו תשפר ותרחיב את ההיכרות של המורים בתוכנית עם חומרי הלימוד התנכיים הנלמדים בבתי הספר.

דרך ההערכה בקורס זה: עבודה.

**ספר דברים//חגית שבתאי**

ספר דברים, הוא משנה תורה, האחרון בספרי התורה ואחד המרתקים מכ"ד ספרי התנ"ך. ספר זה משלב נאומים ארוכים לצד פרקי שירה, חוק לצד סיפור, גישה סוציאליסטית הדואגת לגר, ליתום ולאלמנה, לאביון וללוי, לעבד ולשפחה לצד גישה דתית חד חד ערכית, קנאית לעיתים, הדורשת לרכז את הפולחן במקום אשר יבחר ה' לשכן שמו שם, לנתץ את מזבחות הגויים ולא לחיות נשמה מערי הכנענים הקרובות.

בשיעורי הקורס יתמחו המשתלמים במיומנויות הנדרשות לתמידי כיתות ד-ו:

* קריאה מדויקת בהתאם לניקוד ולהטעמה.
* זיהוי הערות נוסח, מילים יוצאות דופן ומאפייני לשון ייחודיים.
* שימוש במפות של תקופת התנ"ך.
* דיון במדרשי חז"ל, בספרות המודרנית ובאומנות בהקשרם לספר דברים.

בין הנושאים שילמדו: קריאת שמע (פרק ו); נאום הברית (כט, ל), מות משה (לב, לד) ועוד.

דרך ההערכה בקורס זה: עבודה.

**מתן תורה//אריאל רם פסטרנק**

טקס קבלת ספר התורה במהלך כיתה ב הוא אחד האירועים המשמעותיים בלימודי התנ"ך בחינוך היסודי. קורס זה יוקדש לכל הקשור למתן תורה ויכין את המשתלמים לתכני הלימוד המתוכננים בכיתה ב.

בין היתר ילמדו בהרחבה סיפור מתן תורה וחשיבות חג השבועות, הן בצד הסיפורי והן בצד ההגותי הדן בקשר שבין עם ישראל לאלוהיו. הדגש בשיעורים יהיה על הכרת הטקסט, לרבות קריאה והגייה נכונות, הבנת הטקסט, הבנת המשמעויות העולות מן הטקסט וניתוח ספרותי של הטקסט. כמו כן נלמד אגדות, שירים ופתגמים הקשורים לנושא. במסגרת הקורס נשלב ביקור בבית כנסת ונדון בתפילה ובקריאת התורה בימי חול ובשבתות וחגים, ונפגש עם סופר סתם ונרחיב על כללי הכתיבה ועל מנהגיה.

דרך ההערכה בקורס זה: עבודה.

**קורס דידקטי-פדגוגי מותאם לדרכי הוראה תרבות יהודית-ישראלית**

**בתי מדרש ולימוד ציוני//גונן רייכר**

סוגיות בנושא אקטואליה ישראלית וציונית נלמדים בבתי הספר באופן פרונטלי ותוך שינון העובדות. אולם ישנה דרך נוספת ומשמעותית ללמד דרך חוויה דינאמית ואינטראקטיבית של הלומדים. לימוד פדגוגי של ניהול בית מדרש על טקסטים ציוניים ויהודיים בני ימינו הוא האתגר הבא אשר יוביל לומדים צעירים להרגיש מעורבים וקרובים לטקסטים. יש טכניקות מסוימות של קשב ואפשור שקיימות אצל המשתלמים באופן טבעי אך יש לחדד אותן ולהוציאן לאור.

לימוד באופן בית מדרשי מגיש את הטקסט ללומדים תוך חציית מכשול השפה באמצעות לימוד משותף ודינאמי. המנחה מגיש את הטקסט באופן מובן וברור ככל שניתן. לאחר שהטקסט מובן הוא מוגש לדיון תוך שיח על הערכים העולים ממנו. טקסט משותף קאנוני שעליו נערך הדיון יוצר חיבור בין הלומד לבין עצמו ובין הקבוצה הלומדת. המקרא והטקסטים העבריים משמשים במקרה זה רפרנסים (טקסטי-התייחסות) לדיונים ערכיים – לא באימוץ ערכי המקרא אלא בשימוש בטקסטים כבסיס ראשוני תרבותי-ספרותי משותף לדיון.

לסיכום, במסגרת הלימוד ינתנו כלים ללימוד בחברותא וללימוד בית מדרשי. כמו כן יושם דגש על לימוד מתוקשב ועל לימוד חוויתי תוך הקניית כלים לציבור המשתלמים.

דרך ההערכה בקורס זה: עבודה.

**קורס דידקטי פדגוגי מותאם לדרכי הוראה מגוונות במקרא**

**'עַד בִּלְתִּי הִשְׁאִיר לוֹ שָׂרִיד': קריאה עכשווית בספרי יהושע-שופטים//אסנת קליימן**

המקרא הוא טקסט מכונן וחשוב כידוע לכולם. ברם השפה המקראית כמו גם התרבות החומרית המשתקפת בו אינה חלק מעולמם של הלומדים. פעמים רבות בהוראה פרונטאלית בכיתה המתבססת על דיון או הרצאה הלומדים הצעירים מתקשים להתחבר לטקסט למרות חיבתם הטבעית לספר והבנתם את חשיבותו לזהותם.

בקורס זה מטרתנו להעניק למורה כלים שבהם יוכל להורות את התנ"ך באופן חוויתי יותר ומקרב יותר ללומד בין ימינו. הדגש יהיה על דרך הקריאה (איך לקרוא, איך לעורר עניין, דגשים על מהפך בעלילה, ניתוח הטקסט והבנתו) וזאת תוך דיון מתודי רחב ושימוש בדידקטיקות שונות.

הנגשת המקרא שלא באמצעים מקוונים, אלא דווקא בהכרה חושית בלתי אמצעית של העולם העתיק וספרותו תסייע לדגשים האמורים מעלה. זכה עם ישראל לשוב לארצו ואתרי המורשת, אשר על חלקם הגדול מסופר, זמינים ובהישג יד. סיורים מקראיים על האתרים עצמם תוך התחברות לנוף הקדומים הארץ-ישראלי הם משמעותיים להבנת הסיפור ולחיבור של התלמיד. הדגש בסיורים יהיה על כיבושי יהושע ומלחמות השופטים, בדגש על מלחמות יהושע ומעשי השופטים בערי הדרום ובירושלים.

במסגרת הקורס ידרשו המשתלמים להציג תוצרים שונים (פרזנטציות) בפני הכיתה, תוך קבלת משוב עמיתים זה מזה.

דרך ההערכה בקורס זה: פרזנטציה.

**קורס משותף אורייני-פדגוגי בנושא: מקרא, מדרש ופרשנות**

**סיפורי בראשית במדרשי חז"ל וביצירה בת זמננו//נבו שמעון ועקנין**

סיפורי בראשית מכנסים בתוכם את תפישות העולם העתיקות של תרבויות המזרח הקדום. על סיפורים אלה הוסיפו מחברים ועורכים לאורך הדורות את תפישת העולם העברית הייחודית. אל אחד ברא את העולם ועם יחיד ומיוחד עתיד לצאת מעולם זה ולהובילו. המיתוס העתיק לעיתים מבצבץ בין השיטין ולעיתים שולט בעוז ועומד ברקע הסיפורים.

דורות רבים אחר כך כינסו חז"ל את המסורות שליוו את הסיפורים ואף דרשו דרשות משלהם. דרשות אלה מתאפיינות ביחס מיוחד ומאתגר למיתוס ולמתח שבינו ובין העמדות הדה-מיתולוגיות בטקסט. ספר בראשית רבה הוא מספרי המדרש המובחרים ביותר שמציג באופן מרהיב ונועז את היכולות הדרשניות של חז"ל בממד הספרותי ובממד הרעיוני ומאתגר ומעשיר את המחשבה העברית עד ימינו.

בקורס זה נדון בסוגיות נבחרות מספר בראשית אשר ינותחו וילמדו החל מהשלב המיתולוגי שלהם ולאורך ההיסטוריה הספרותית שלהן עד האופן שהן נתפשות בפרשנות בת ימינו, לרבות בספרות העברית החדשה, באומנות ובקרב באי בית המדרש. הטקסטים יעמדו בלב שיח אשר יציג את הטקסטים על רובדיהם השונים ויציירו את הציר ההתפתחותי הספרותי-רעיוני. באופן זה נכיר גם את הטקסט וגם את תהליך התפתחותו, והמקוריות שלנו שיכולה לשמש גם אותנו עד היום ככלי פדגוגי יעיל בהכנסת הלומדים לממד דינאמי בתהליך הלמידה.

**שני קורסים שעניינם זהות יהודית-ישראלית**

**חגי ישראל//נבו שמעון ועקנין/איילה דקל**

חגים הם מעצבי הזהות החשובים של כל עם ואומה על פני העולם. מן הדין, שהמורים כסוכני החיברות שלנו יכירו על בוריים את החגים. כאשר אנו מדברים על חגים מדובר על מסורת שלעיתים מתפרשת על פני ארבעת אלפים שנה. כמות הידע שצריך על מנת להבין את התגלגלותו של חג היא עצומה ולכן איננו מציבים לעצמנו מראש רף כה גבוה. המטרה היא להכשיר את המשתלמים להבין כיצד נוצר חג וכיצד מתעצבת מסורת ולעשות זאת באמצעות מעבר ספציפי על כל חג וחג, בהתאם לתכנית הלימודים החדשה. הקורס ידון בחגים ובאפיונם מימי התנ"ך ועד התפתחות החגים בסוגות הבתר מקראיות השונות.

בשלב שני לאחר שהמורים הבינו את היווצרות החגים נרצה לערוך סדנאות משמעותיות דרכן נציע כיצד ניתן להפוך את החגים למשמעותיים בימינו באמצעות הפקת הלקחים החינוכיים, החברתיים והפסיכולוגיים עבורנו היום בארץ ישראל. יחד עם המורים נחשוב כיצד לנהל חג בכיתה אשר יוכל לשמש אותם בתוכנית שלנו ובשיעורי החינוך בכיתותיהם.

**זהות יהודית ישראלית//איילה דקל**

תוך לימוד טקסטים חשובים מן המקרא ועד הציונות, נלמד ונכיר מהי הזהות שלנו. לכל אחד מאיתנו זהות אחרת וישנה גם זהות קולקטיבית משותפת. ננסה לחדד באמצעות מעורבות של המשתתפים מהי הזהות או מהם מרכיבי הזהות שהם משותפים לכולנו ויכולים לשמש בסיס לאיחוד השורות בקרב הקהל הישראלי, שנדמה לא פעם, הולך ומתפצל. כמו כן, מהי הזהות היהודית עבור החילוני והמסורתי. מהי ההלכה וכיצד היא תופשת מקום בחיינו אם בכלל. זאת ועוד. במסגרת התוכנית המשתתפים יעברו מסע של זהות אישית מתועד שיפגיש בין סיפורם הזהותי לבין התוכן הנלמד, אשר יתועד בפורטפוליו שיתעד את תהליך הלמידה. במסגרת זו המורים יקבלו כלים לעריכתו של תהליך מעין זה עם תלמידיהם לאורך השנה.